钦定古今图书集成/明伦汇编/宫闱典/第114卷 > 郭钊
## 钦定古今图书集成/明伦汇编/宫闱典/第114卷 > 郭钊

按《唐书郭子仪传》：子仪子暧。暧子钊，长七尺，方口丰
下。代宗朝以外孙为奉礼郎，至左金吾大将军，改检
校工部尚书，为邠宁节度使，入为司农卿。宪宗寝疾，
宦竖或妄议废立者，穆宗问计于钊，答曰：“殿下为太
子，当朝夕视膳，何外虑乎？”时称得元舅体。穆宗即位，
检校户部尚书，兼司农卿，俄为河阳三城节度使，徙
河中尹，领晋绛慈隰节度。敬宗立，召拜兵部尚书，又
帅剑南东川。大和中，南蛮寇蜀，取成都外郛，杜元颖
不能御，诏钊兼领西川节度。未行，蛮众已略梓州，州
兵寡，不可用。钊贻书谯蛮首𥰭巅以侵叛意，𥰭巅曰：
“元颖不自守，数侵吾圉，我以是报。”乃与钊修好，约无
相犯。天子嘉之，即拜西川节度使。以疾请代，为太常
卿，卒，赠司徒。子仲文、仲恭、仲词。开成二年，诏仲文袭
太原郡公。给事中卢弘宣奏：“钊妻沈公主女，代宗皇
帝外孙，其子仲词尚饶阳公主。仲文冒嫡，不应袭。使
仲文承嫡，则沈当黜，且仲词亦不得尚主。”乃诏仲词
检校殿中少监、驸马都尉，袭封，而仲文以太皇太后
故，置不问。仲恭历詹事府丞，亦尚金堂公主。